(11)

tiżdied is-Subparti F li ġejja: “SUBPARTI F – IS-SERVIZZ TAL-IMMANIĠĠJAR TAR-RAMPA (ADR.OR.F) ADR.OR.F.001 Ir-responsabbiltajiet tal-organizzazzjoni responsabbli mill-forniment ta’ AMS L-organizzazzjoni responsabbli mill-forniment ta’ AMS għandha tipprovdi s-servizz tal-immaniġġjar tar-rampa f’konformità ma’: (a) ir-rekwiżiti stabbiliti fl-Anness VII tar-Regolament (UE) 2018/1139 u fl-Anness III (Parti-ADR.OR) u fl-Anness IV (Parti-ADR.OPS) ta’ dan ir-Regolament; (b) id-dikjarazzjoni tagħha; (c) il-proċeduri operattivi inklużi fil-manwal tal-ajrudrom; (d) il-manwal tas-sistema tal-immaniġġjar tagħha f’konformità mal-punt ADR.OR.F.095; (e) kwalunkwe manwal ieħor użat għall-forniment ta’ servizz tal-immaniġġjar tar-rampa. ADR.OR.F.005 Dikjarazzjoni tal-organizzazzjoni responsabbli mill-forniment ta’ AMS (a) Meta organizzazzjoni responsabbli mill-forniment ta’ AMS ikollha l-ħsieb li tipprovdi gwida lill-inġenji tal-ajru kif stipulat fil-punti a(1) u a(2) tal-punt ADR.OPS.D.001 bħala minimu, hija għandha tissottometti dikjarazzjoni lill-Awtorità Kompetenti mill-inqas xahrejn qabel id-data tal-bidu intenzjonat tal-forniment tas-servizz. Id-dikjarazzjoni għandu jkun fiha l-informazzjoni li ġejja: (1) l-isem tal-organizzazzjoni responsabbli mill-forniment ta’ AMS; (2) id-dettalji ta’ kuntatt tal-organizzazzjoni responsabbli mill-forniment ta’ AMS; (3) l-isem u d-dettalji ta’ kuntatt tal-maniġer responsabbli; (4) l-isem/ismijiet tal-ajrudrom(i) fl-Istat Membru fejn ser jiġi pprovdut is-servizz; (5) lista ta’ ajrudromi li jinsabu fi Stati Membri oħrajn fejn jiġi pprovdut is-servizz; (6) id-data tal-bidu intenzjonat tal-forniment tas-servizz tal-immaniġġjar tar-rampa; (7) dikjarazzjoni li tikkonferma li hija stabbilixxiet arranġamenti formali mal-operatur tal-ajrudrom u mal-fornitur tas-servizz tat-traffiku tal-ajru fl-ajrudrom fejn ikollha l-ħsieb li tipprovdi s-servizz tal-immaniġġjar tar-rampa; (8) dikjarazzjoni li tikkonferma li l-organizzazzjoni responsabbli mill-forniment ta’ AMS żviluppat politika dwar is-sikurezza u ser tapplika dik il-politika matul il-forniment tas-servizz kopert mid-dikjarazzjoni, f’konformità mal-punt ADR.OR.F.045(b)(2); (9) dikjarazzjoni li tikkonferma li l-organizzazzjoni responsabbli mill-forniment ta’ AMS hija konformi u, matul il-forniment tas-servizz kopert mid-dikjarazzjoni, ser tkompli tikkonforma mar-rekwiżiti applikabbli tal-Anness VII tar-Regolament (UE) 2018/1139 u tal-Anness III (Parti-ADR.OR) u tal-Anness IV (Parti-ADR.OPS) ta’ dan ir-Regolament; (b) B’deroga mill-punt (a), meta operatur tal-ajrudrom iċċertifikat jew fornitur approvat ta’ servizzi tat-traffiku tal-ajru jkollu l-ħsieb li jipprovdi servizz tal-immaniġġjar tar-rampa, huwa għandu: (1) jinnotifika lill-Awtorità Kompetenti tiegħu; (2) jirrevedi l-politika tas-sikurezza tiegħu sabiex tinkludi l-forniment ta’ servizz tal-immaniġġjar tar-rampa; (3) jissottometti lill-Awtorità Kompetenti l-programm ta’ taħriġ tal-persunal maħsub biex jintuża għall-forniment tas-servizz. ADR.OR.F.010 Il-validità kontinwa tad-dikjarazzjoni Dikjarazzjoni magħmula minn organizzazzjoni responsabbli mill-forniment ta’ AMS f’konformità mal-punt ADR.OR.F.005 għandha tibqa’ valida soġġetta għall-kundizzjonijiet li ġejjin: (a) l-organizzazzjoni responsabbli mill-forniment ta’ AMS tkun konformi mar-rekwiżiti stabbiliti fl-Anness VII tar-Regolament (UE) 2018/1139 u fl-Anness III (Parti-ADR.OR) u fl-Anness IV (Parti-ADR.OPS) ta’ dan ir-Regolament, filwaqt li tqis id-dispożizzjonijiet relatati mat-trattament tas-sejbiet kif speċifikati taħt il-punt ADR.OR.F.035 ta’ dan l-Anness; (b) l-Awtorità Kompetenti tingħata aċċess għall-organizzazzjoni responsabbli mill-forniment ta’ AMS f’konformità mal-punt ADR.OR.F.030 ta’ dan l-Anness biex tiddetermina l-konformità kontinwa mar-rekwiżiti stabbiliti fl-Anness VII tar-Regolament (UE) 2018/1139 u fl-Anness III (Parti-ADR.OR) u fl-Anness IV (Parti-ADR.OPS) ta’ dan ir-Regolament; (c) id-dikjarazzjoni ma tkunx ġiet irtirata mill-organizzazzjoni responsabbli mill-forniment ta’ AMS jew innotifikata mill-Awtorità Kompetenti dwar il-waqfien ta’ wħud mis-servizzi jew tas-servizzi kollha koperti mid-dikjarazzjoni. ADR.OR.F.015 Il-bidu tal-forniment ta’ servizz tal-immaniġġjar tar-rampa Organizzazzjoni responsabbli mill-forniment ta’ AMS għandha tibda l-forniment tas-servizz tal-immaniġġjar tar-rampa f’ajrudrom, meta: (a) id-dikjarazzjoni tkun ġiet riċevuta mill-Awtorità Kompetenti; (b) hija tkun stabbilixxiet arranġamenti formali mal-operatur tal-ajrudrom iċċertifikat u mal-fornitur tas-servizz tat-traffiku tal-ajru approvat fl-ajrudrom fejn ser jiġi pprovdut is-servizz f’konformità mal-punti ADR.OR.F.085 u ADR.OR.F.090, rispettivament; (c) hija tipprovdi evidenza li l-membri tal-persunal tagħha jkunu lestew it-taħriġ inizjali u tal-unità meħtieġ. ADR.OR.F.020 It-terminazzjoni tal-forniment ta’ servizz tal-immaniġġjar tar-rampa Organizzazzjoni responsabbli mill-forniment ta’ AMS li jkollha l-ħsieb li tittermina b’mod permanenti l-forniment tas-servizz f’ajrudrom għandha: (a) tinnotifika lill-operatur tal-ajrudrom u lill-Awtorità Kompetenti, mill-aktar fis possibbli, sabiex ikunu jistgħu jittieħdu l-miżuri xierqa għall-kontinwazzjoni sikura tas-servizz; (b) tissottometti lill-Awtorità Kompetenti dikjarazzjoni emendata jew jitlob li titneħħa r-reġistrazzjoni tad-dikjarazzjoni, fid-data tat-terminazzjoni tal-forniment tas-servizz. ADR.OR.F.025 Bidliet (a) L-organizzazzjoni responsabbli mill-forniment ta’ AMS għandha tikkoordina mal-operatur tal-ajrudrom kwalunkwe bidla fl-informazzjoni li tinsab fid-dikjarazzjoni speċifikata fil-punt ADR.OR.F.005(a) u fil-programm ta’ taħriġ jew fil-manwal tas-sistema tal-immaniġġjar imsemmi, rispettivament, fil-punt ADR.OR.F.005(b) u fil-punt ADR.OR.F.095. (b) L-organizzazzjoni responsabbli mill-forniment ta’ AMS għandha tinnotifika mingħajr dewmien żejjed lill-Awtorità Kompetenti bi kwalunkwe bidla speċifikata fil-punt (a) u, jekk ikun meħtieġ, tissottometti dikjarazzjoni emendata. (c) L-organizzazzjoni responsabbli mill-forniment ta’ AMS għandha tipprovdi lill-Awtorità Kompetenti bid-dokumentazzjoni rilevanti f’konformità mal-punt (d). (d) Bħala parti mis-sistema tal-immaniġġjar tagħha msemmija fil-punt ADR.OR.F.045, l-organizzazzjoni responsabbli mill-forniment ta’ AMS li tipproponi bidla fl-organizzazzjoni tagħha, fis-sistema tal-immaniġġjar tagħha jew fil-programm ta’ taħriġ tagħha għandha: (1) tiddetermina l-interdipendenzi ma’ kwalunkwe parti affettwata, u tippjana u twettaq valutazzjoni tas-sikurezza b’koordinazzjoni ma’ dawn l-organizzazzjonijiet; (2) tallinja s-suppożizzjonijiet u l-mitigazzjonijiet ma’ kwalunkwe parti affettwata b’mod sistematiku; (3) tiżgura valutazzjoni komprensiva tal-bidla, inkluża kwalunkwe interazzjoni meħtieġa; (4) tiżgura li jiġu stabbiliti u ddokumentati argumenti kompleti u validi, evidenza u kriterji ta’ sikurezza biex jappoġġjaw il-valutazzjoni tas-sikurezza, u li l-bidla tkun waħda li tappoġġja t-titjib tas-sikurezza kull meta jkun raġonevolment prattikabbli. ADR.OR.F.030 Aċċess Għall-fini tad-determinazzjoni ta’ jekk organizzazzjoni responsabbli mill-forniment ta’ AMS hijiex qiegħda taġixxi f’konformità mad-dikjarazzjoni tagħha, l-organizzazzjoni responsabbli mill-forniment ta’ AMS għandha tiżgura li kwalunkwe persuna debitament awtorizzata mill-Awtorità Kompetenti, fi kwalunkwe ħin: (a) tingħata aċċess għal kwalunkwe faċilità, dokument, rekord, data, proċedura jew kwalunkwe materjal ieħor rilevanti għall-attività tagħha; (b) titħalla twettaq jew tagħti xhieda ta’ kwalunkwe azzjoni, spezzjoni, test, valutazzjoni jew eżerċizzju li l-Awtorità Kompetenti ssib li huma meħtieġa. ADR.OR.F.035 Sejbiet u azzjonijiet korrettivi (a) Wara li l-Awtorità Kompetenti tkun ikkomunikat sejba lil organizzazzjoni responsabbli mill-forniment ta’ AMS f’konformità mal-punt ADR.AR.C.055 tal-Anness II, l-organizzazzjoni responsabbli mill-forniment ta’ AMS għandha tieħu l-passi li ġejjin fil-perjodu ta’ żmien iddeterminat mill-Awtorità Kompetenti: (1) tidentifika l-kawża ewlenija tan-nuqqas ta’ konformità; (2) tiddefinixxi pjan ta’ azzjoni korrettiva; (3) turi l-implimentazzjoni ta’ azzjoni korrettiva għas-sodisfazzjon tal-Awtorità Kompetenti fil-perjodu ta’ żmien miftiehem ma’ dik l-awtorità f’konformità mal-punt ADR.AR.C.055(d) tal-Anness II. (b) L-organizzazzjoni responsabbli mill-forniment ta’ AMS għandha tinforma lill-operatur tal-ajrudrom bl-azzjonijiet spjegati fid-dettall fil-punt (a) u, fejn xieraq, tikkoordina dawn l-azzjonijiet mal-operatur tal-ajrudrom. ADR.OR.F.040 Reazzjoni immedjata għal problema ta’ sikurezza — konformità mad-direttivi dwar is-sikurezza Organizzazzjoni responsabbli għall-forniment ta’ AMS għandha: (a) timplimenta kwalunkwe miżura ta’ sikurezza, inklużi d-direttivi dwar is-sikurezza, meħuda mill-Awtorità Kompetenti f’konformità mal-punti ADR.AR.A.030(c) u ADR.AR.A.040 tal-Anness II; (b) meta jiġu implimentati l-miżuri msemmija fil-punt (a), tikkoordina mal-operatur tal-ajrudrom u mal-fornitur tas-servizz tat-traffiku tal-ajru, fejn meħtieġ. ADR.OR.F.045 Is-sistema tal-immaniġġjar (a) L-organizzazzjoni responsabbli mill-forniment ta’ AMS, l-operatur tal-ajrudrom jew il-fornitur tas-servizz tat-traffiku tal-ajru, fil-każ li dan tal-aħħar ikun qed jipprovdi parzjalment jew esklussivament servizz tal-immaniġġjar tar-rampa, għandha timplimenta u żżomm sistema tal-immaniġġjar li tintegra sistema tal-immaniġġjar tas-sikurezza li tkopri dawk l-attivitajiet ukoll. (b) Is-sistema tal-immaniġġjar għandha tinkludi: (1) linji ta’ responsabbiltà u akkontabbiltà definiti b’mod ċar fl-organizzazzjoni kollha, inkluża akkontabbiltà diretta għas-sikurezza min-naħa tal-maniġment superjuri; (2) deskrizzjoni tal-filosofiji u l-prinċipji ġenerali tal-organizzazzjoni responsabbli mill-forniment ta’ AMS fir-rigward tas-sikurezza, imsejħa l-politika tas-sikurezza, iffirmata mill-maniġer responsabbli; (3) proċess formali li jiżgura li jiġu identifikati l-perikli fl-operazzjonijiet; (4) proċess formali li jiżgura l-analiżi, il-valutazzjoni u l-mitigazzjoni tar-riskji marbuta mas-sikurezza fil-forniment ta’ servizz tal-immaniġġjar tar-rampa; (5) il-mezzi sabiex tiġi vverifikata l-prestazzjoni tas-sikurezza tal-organizzazzjoni responsabbli mill-forniment ta’ AMS, b’referenza għall-indikaturi tal-prestazzjoni tas-sikurezza u l-miri marbuta mal-prestazzjoni tas-sikurezza tas-sistema tal-immaniġġjar tas-sikurezza, u sabiex tiġi vvalidata l-effettività tal-kontrolli tar-riskju tas-sikurezza; (6) proċess formali sabiex: (i) jiġu identifikati l-bidliet fl-organizzazzjoni, fis-sistema tal-immaniġġjar tagħha, jew fil-forniment ta’ servizz tal-immaniġġjar tar-rampa, li jistgħu jaffettwaw il-proċessi, il-proċeduri u s-servizzi stabbiliti; (ii) jiġu deskritti l-arranġamenti sabiex tiġi żgurata l-prestazzjoni tas-sikurezza qabel ma jiġu implimentati l-bidliet; (iii) jiġu eliminati jew immodifikati l-kontrolli tar-riskju għas-sikurezza li ma jkunux għadhom meħtieġa jew effettivi minħabba bidliet fl-ambjent operattiv; (7) proċess formali biex tiġi rieżaminata s-sistema tal-immaniġġjar imsemmija fil-punt (a), identifikata/i l-kawża/i tal-prestazzjoni substandard tas-sistema tal-immaniġġjar tas-sikurezza, iddeterminati l-implikazzjonijiet ta’ tali prestazzjoni substandard fl-operazzjonijiet, kif ukoll eliminati jew mitigati tali kawżi; (8) programm ta’ taħriġ fis-sikurezza li jiżgura li l-membri tal-persunal involuti fil-forniment ta’ servizz tal-immaniġġjar tar-rampa jkunu mħarrġin u kompetenti biex jaqdu d-dmirijiet tal-immaniġġjar tas-sikurezza; (9) mezz formali għall-komunikazzjoni dwar is-sikurezza li jiżgura li l-membri tal-persunal ikunu konxji bis-sħiħ tas-sistema tal-immaniġġjar tas-sikurezza, li jwassal informazzjoni kritika għas-sikurezza, u li jispjega għaliex jittieħdu azzjonijiet partikolari għall-fini tas-sikurezza u għaliex jiġu introdotti jew mibdula proċeduri ta’ sikurezza; (10) proċess formali biex tiġi ssorveljata l-konformità tal-organizzazzjoni mar-rekwiżiti rilevanti. (c) L-organizzazzjoni responsabbli mill-forniment ta’ AMS għandha tiddokumenta l-proċessi ewlenin kollha tas-sistema tal-immaniġġjar f’manwal. ADR.OR.F.050 Rapportar tal-ħsarat fis-sistemi użati għall-forniment tas-servizzi tal-immaniġġjar tar-rampa Mingħajr preġudizzju għar-Regolament (UE) Nru 376/2014, l-organizzazzjoni responsabbli mill-forniment ta’ AMS għandha tirrapporta lill-Awtorità Kompetenti tal-Istat fejn jinsab l-ajrudrom, lill-operatur tal-ajrudrom u lill-organizzazzjoni responsabbli mid-disinn ta’ kwalunkwe tagħmir tal-ajrudrom użat għall-forniment tas-servizz tal-immaniġġjar tar-rampa, kwalunkwe ħsara jew difett tekniku li jeċċedu l-limitazzjonijiet tekniċi, l-okkorrenza jew ċirkostanza irregolari oħra li pperikolat jew setgħet ipperikolat is-sikurezza u li ma rriżultatx f’aċċident jew inċident serju. ADR.OR.F.055 Sistema ta’ rapportar dwar is-sikurezza (a) L-organizzazzjoni responsabbli mill-forniment ta’ AMS għandha tistabbilixxi u timplimenta sistema ta’ rapportar dwar is-sikurezza għall-persunal tagħha. (b) Bħala parti mill-proċess imsemmi fil-punt ADR.OR.F.045(b)(3), l-organizzazzjoni responsabbli mill-forniment ta’ AMS għandha tiżgura li: (1) il-membri tal-persunal tagħha jużaw is-sistema ta’ rapportar dwar is-sikurezza għar-rapportar obbligatorju ta’ kwalunkwe aċċident, inċident serju u okkorrenza; (2) is-sistema ta’ rapportar dwar is-sikurezza tkun tista’ tintuża għar-rapportar volontarju ta’ kwalunkwe difett, ħsara u periklu għas-sikurezza li jistgħu jħallu impatt fuq is-sikurezza. (c) Is-sistema ta’ rapportar dwar is-sikurezza gћandha tipproteġi l-identità ta’ min ikun gћamel ir-rapport, tinkoraġġixxi r-rapportar volontarju u tinkludi l-possibbiltà li r-rapporti jkunu jistgћu jiġu ppreżentati b’mod anonimu. (d) L-organizzazzjoni responsabbli għall-forniment ta’ AMS għandha: (1) tirreġistra r-rapporti kollha ppreżentati; (2) tibgħat ir-rapporti lill-operatur tal-ajrudrom u, jekk ikun rilevanti, lill-fornitur tas-servizz tat-traffiku tal-ajru; (3) b’kooperazzjoni mal-operatur tal-ajrudrom jew mal-fornitur tas-servizz tat-traffiku tal-ajru, jew mat-tnejn li huma, tanalizza u tivvaluta r-rapporti, sabiex jiġu indirizzati n-nuqqasijiet fis-sikurezza u identifikati x-xejriet; (4) tipparteċipa fl-investigazzjoni tar-rapporti mwettqa mill-operatur tal-ajrudrom, kif xieraq; (5) toqgħod lura milli tattribwixxi l-ħtija f’konformità mal-prinċipji ta’ “kultura ġusta”. ADR.OR.F.060 Programmi ta’ sikurezza L-organizzazzjoni responsabbli mill-forniment ta’ AMS għandha tipparteċipa fil-programmi ta’ sikurezza stabbiliti mill-operatur tal-ajrudrom. ADR.OR.F.065 Rekwiżiti tal-persunal (a) L-organizzazzjoni responsabbli għall-forniment ta’ AMS għandha: (1) taħtar maniġer responsabbli, li jkollu l-awtorità biex jiżgura li l-attivitajiet kollha jkunu jistgħu jiġu ffinanzjati u mwettqa f’konformità mar-rekwiżiti applikabbli. Il-maniġer responsabbli għandu jkun responsabbli mill-istabbiliment u ż-żamma ta’ sistema tal-immaniġġjar effettiva; (2) tinnomina persuna responsabbli mill-immaniġġjar u s-superviżjoni tas-servizzi operattivi relatati mal-immaniġġjar tar-rampa; (3) tinnomina persuna responsabbli mill-iżvilupp, il-manutenzjoni u l-amministrazzjoni ta’ kuljum tas-sistema tal-immaniġġjar tas-sikurezza. Dik il-persuna għandha taġixxi b’mod indipendenti minn maniġers oħrajn fi ħdan l-organizzazzjoni, għandu jkollha aċċess dirett għall-maniġer responsabbli u għall-immaniġġjar xieraq għal kwistjonijiet marbuta mas-sikurezza u għandha tkun responsabbli lejn il-maniġer responsabbli; (4) ikollha membri tal-persunal suffiċjenti u kkwalifikati għall-kompiti u l-attivitajiet ippjanati, li għandhom jitwettqu f’konformità mar-rekwiżiti applikabbli; (5) tassenja għadd suffiċjenti ta’ superviżuri tal-persunal għal doveri u responsabbiltajiet definiti, filwaqt li tqis l-istruttura tal-organizzazzjoni u l-għadd ta’ membri tal-persunal impjegati; (6) tiżgura li l-membri tal-persunal involuti fil-forniment ta’ servizz tal-immaniġġjar tar-rampa jkunu mħarrġin b’mod adegwat f’konformità mal-programm ta’ taħriġ. (b) Fil-każ li l-operatur tal-ajrudrom jew il-fornitur tas-servizz tat-traffiku tal-ajru jkun qed jipprovdi parzjalment jew esklussivament servizz tal-immaniġġjar tar-rampa, huwa għandu jiżgura li r-rekwiżiti tal-punt (a) jiġu inklużi fl-allokazzjoni stabbilita tagħhom tar-responsabbiltajiet fi ħdan is-sistemi tal-immaniġġjar tagħhom. ADR.OR.F.075 L-użu ta’ alkoħol, sustanzi psikoattivi u mediċini L-organizzazzjoni responsabbli mill-forniment ta’ AMS għandha timplimenta l-proċeduri stabbiliti mill-operatur tal-ajrudrom f’konformità mal-punt ADR.OR.C.045 fir-rigward tal-konsum ta’ alkoħol, sustanzi psikoattivi u mediċini mill-membri tal-persunal tagħha involuti fil-forniment ta’ servizz tal-immaniġġjar tar-rampa. ADR.OR.F.080 Żamma tar-rekords (a) L-organizzazzjoni responsabbli mill-forniment ta’ AMS għandha tistabbilixxi sistema adegwata ta’ żamma tar-rekords li tkopri l-attivitajiet kollha tagħha mwettqa f’konformità mar-Regolament (UE) 2018/1139 u mal-atti delegati u ta’ implimentazzjoni adottati abbażi tiegħu. (b) Il-format tar-rekords għandu jkun speċifikat fil-manwal tas-sistema tal-immaniġġjar. (c) Ir-rekords għandhom jinħażnu b’mod li tiġi żgurata l-protezzjoni minn ħsara, alterazzjoni u serq. (d) Ir-rekords għandhom jinżammu għal minimu ta’ 5 snin, ħlief li: (1) id-dikjarazzjoni attwali għandha tinżamm għal kemm iddum fis-seħħ id-dikjarazzjoni; (2) il-ftehimiet bil-miktub ma’ organizzazzjonijiet oħrajn għandhom jinżammu sakemm idumu fis-seħħ tali ftehimiet; (3) ir-rapporti ta’ valutazzjoni tas-sikurezza għandhom jinżammu għal kemm iddum fis-seħħ is-sistema, il-proċedura jew l-attività; (4) it-taħriġ, il-kwalifiki, kif ukoll il-kontrolli tal-profiċjenza tal-membri tal-persunal għandhom jinżammu għal mill-inqas 4 snin wara t-tmiem tal-impjieg tagħhom, jew sakemm il-qasam tal-impjieg tagħhom ikun ġie vverifikat mill-Awtorità Kompetenti; (e) L-organizzazzjoni responsabbli mill-forniment ta’ AMS għandha tistabbilixxi u żżomm reġistru tal-perikli. ADR.OR.F.085 Arranġament formali bejn l-organizzazzjoni responsabbli mill-forniment ta’ AMS u l-operatur tal-ajrudrom (a) L-organizzazzjoni responsabbli mill-forniment ta’ AMS għandu jkollha arranġament formali mal-operatur tal-ajrudrom meta hija jkollha l-ħsieb li tipprovdi servizz tal-immaniġġjar tar-rampa. (b) L-arranġament għandu jiġi konkluż qabel il-bidu tal-forniment tas-servizz. (c) L-arranġament formali għandu jinkludi, bħala minimu, dawn li ġejjin: (1) it-tul ta’ żmien tal-arranġament; (2) id-definizzjoni taż-żona fejn ser jiġi pprovdut is-servizz tal-immaniġġjar tar-rampa; (3) il-lista tas-servizzi li ser jitwettqu mill-organizzazzjoni responsabbli mill-forniment ta’ AMS; (4) il-metodi għall-iskambju ta’ informazzjoni operattiva bejn l-operatur tal-ajrudrom u l-organizzazzjoni responsabbli mill-forniment ta’ AMS. ADR.OR.F.090 Arranġament formali bejn l-organizzazzjoni responsabbli mill-forniment ta’ AMS u l-fornitur ta’ servizz tat-traffiku tal-ajru (a) L-organizzazzjoni responsabbli mill-forniment ta’ AMS għandu jkollha arranġament formali mal-fornitur ta’ servizz tat-traffiku tal-ajru tal-ajrudrom meta hija jkollha l-ħsieb li tipprovdi servizz tal-immaniġġjar tar-rampa. (b) L-arranġament għandu jiġi konkluż qabel il-bidu tal-forniment tas-servizz. (c) L-arranġament formali għandu jinkludi, bħala minimu, dawn li ġejjin: (1) it-tul ta’ żmien tal-arranġament; (2) il-kamp ta’ applikazzjoni tas-servizzi li għandhom jiġu pprovduti, inkluż il-koordinazzjoni tal-awtorizzazzjonijiet tal-bidu, tat-taxiing u tal-imbottar tal-inġenji tal-ajru; (3) il-punti ta’ trasferiment bejn is-servizz tal-immaniġġjar tar-rampa u l-fornitur tas-servizz tat-traffiku tal-ajru; (4) il-metodi għall-iskambju ta’ informazzjoni operattiva bejn il-fornitur ta’ servizz tat-traffiku tal-ajru u l-organizzazzjoni responsabbli mill-forniment ta’ AMS; (5) il-koordinazzjoni tal-awtorizzazzjonijiet tal-bidu, tat-taxiing u tal-imbottar tal-inġenji tal-ajru. ADR.OR.F.095 Manwal tas-sistema tal-immaniġġjar (a) L-organizzazzjoni responsabbli għall-forniment ta’ AMS għandha: (1) tistabbilixxi u żżomm manwal tas-sistema tal-immaniġġjar; (2) tiżgura li l-membri tal-persunal tagħha jkollhom aċċess faċli għall-manwal u li jkunu konxji ta’ kwalunkwe bidla; (3) wara konsultazzjoni u b’koordinazzjoni mal-operatur tal-ajrudrom, tipprovdi lill-Awtorità Kompetenti bl-emendi u r-reviżjonijiet maħsuba tal-manwal qabel id-data effettiva; (4) teżamina mill-ġdid il-kontenut tal-manwal, tiżgura li dan jinżamm aġġornat u temendah kull meta jkun meħtieġ; (5) tinkorpora l-emendi u r-reviżjonijiet kollha fil-manwal kif mitluba mill-Awtorità Kompetenti; (6) tgħarraf lill-organizzazzjonijiet ikkonċernati l-oħrajn bil-bidliet li huma rilevanti għad-dmirijiet tagħhom. (7) tiżgura li kwalunkwe informazzjoni meħuda minn dokumenti approvati oħrajn, u kwalunkwe emenda tagħhom, ikunu riflessi b’mod korrett fil-manwal; (8) tiżgura li l-manwal ikun miktub b’lingwa aċċettabbli għall-Awtorità Kompetenti; (9) tiżgura li l-membri tal-persunal kollha jkunu kapaċi jaqraw u jifhmu l-lingwa li biha jkunu nkitbu dawk il-partijiet tal-manwal u d-dokumenti l-oħrajn li jappartjenu għad-dmirijiet u r-responsabbiltajiet tagħhom; (10) tiżgura li l-manwal jiġi ffirmat mill-maniġer responsabbli tal-organizzazzjoni; (11) tiżgura li l-manwal jiġi stampat jew ikun f’format elettroniku u faċli biex jiġi rivedut; (12) tiżgura li l-manwal ikollu sistema għall-immaniġġjar tal-kontroll tal-verżjonijiet li tiġi applikata u magħmula viżibbli fil-manwal; (13) tiżgura li l-manwal josserva l-prinċipji tal-fatturi umani u li jkun organizzat b’mod li jiffaċilita t-tħejjija, l-użu u r-rieżami tiegħu; (14) iżżomm mill-inqas kopja kompleta u attwali waħda tal-manwal fl-ajrudrom fejn tipprovdi s-servizz u tagħmilha disponibbli għall-ispezzjoni mill-Awtorità Kompetenti. (b) Il-kontenut tal-manwal għandu jkun strutturat kif ġej: (1) parti ġenerali; (2) is-sistema tal-immaniġġjar tal-organizzazzjoni u r-rekwiżiti tal-kwalifiki. (c) Fil-każ li l-operatur tal-ajrudrom jew il-fornitur tas-servizz tat-traffiku tal-ajru jkun qed jipprovdi parzjalment jew esklussivament servizz tal-immaniġġjar tar-rampa, huwa għandu jiżgura li r-rekwiżiti rilevanti fil-punt (b) jiġu inklużi fil-manwal tal-ajrudrom jew fil-manwal tal-operazzjonijiet tas-servizz tat-traffiku tal-ajru, rispettivament. ADR.OR.F.100 Rekwiżiti relatati mad-dokumentazzjoni L-organizzazzjoni responsabbli għall-forniment ta’ AMS għandha: (a) tagħmel disponibbli l-partijiet tal-manwal tal-ajrudrom relatati mal-forniment ta’ servizz tal-immaniġġjar tar-rampa għall-membri tal-persunal operattivi tagħha; (b) tagħmel disponibbli kwalunkwe dokumentazzjoni oħra meħtieġa mill-Awtorità Kompetenti u l-emendi assoċjati; (c) ixxerred struzzjonijiet operattivi u informazzjoni oħra mingħajr dewmien.”.